《大风》
宋代·孔武仲

昔游江湖上，厌看无限不测之高浪。
今栖尘土中，惯听掀天拔木之狂风。
风豪浪狠常相逐，我生此世宜厄穷。
浪头漫漫从海起，客舟摇战如枯苇。
回槔转尾入深湾，往往三分偷得一分睡。
岂如秋宜门东僦屋居，突兀前堂掌平地。
风从昆仑溟渤来，平头疾转数千里。
金锋相磨众鬼兵，介马争先万胡骑。
{左扌右上山下豆}抢震压尤右惊，千妖百怪悲号声。
我时安眠不觉躩然起，炉烟寂灭灯冥冥。
褰衣正欲走出户，户未开扃已吹仆。
闭门正欲避风来，风入衣襟不肯去。
天涯地角两茫茫，一身浑无逃遁处。
明朝检点窗户间，浮埃委积如丘山。
遥知九衢中，马走废往还。
我欲投书诉风伯，帝阍峨峨不可攀。
怒携干将绕四壁，空有壮气膨心肝。
颇疑猛虎啸林薄，惨淡阴威动寥郭。
又疑土伯夜与风神争，叱咤暗哑骋狞恶。
明当折简问巫阳，天上谁人司橐籥。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。